钦定古今图书集成/方舆汇编/职方典/第1321卷 > 形胜附
## 钦定古今图书集成/方舆汇编/职方典/第1321卷 > 形胜附

本府。〈保昌县附郭。〉

枕楚跨粤，为南北咽喉。峤𪩘駊騀，水多泷濑，山川之势，若跃马而驰，建瓴而下，盖百粤之上游也。其山大庾，其水浈江，负深拥秀，称奧区焉。《始兴县》。

九姑突兀其东，天柱嵯峨其西，丹凤枕其后，白牛障其前。群山环拱，三江合流。

李西美论“岭南地卑土薄，阳燠之气常泄，阴湿之气常盛。阳燠常泄，故四时常花，三冬少雪，穷冬久晴，或至挥扇。阴湿常盛，故晨夕雾昏，春雨夏淫，盛夏连阴，即复凄寒。阴阳之气，既偏而相薄，故昼多暖，夜多寒。行役厌烦，骤减衣服，邪入腠理，遂成瘴疟。”

《旧志》雄盖东南首郡，非深入南之比，瘴疠惟二八月间有之。春曰青草，夏曰黄茅，若隆冬严寒，积雪盈尺，则寒暑以时，民少瘴疠矣。章得象诗曰：“青草瘴深卢橘熟，黄梅雨歇荔枝红。” 陆圻诗曰：“便对轻寒难咏雪，但逢霪雨即悲秋。” 又曰：“尘飞不卷三冬叶，风暖先开十月花。”